56. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 29 της 24 Ιαν./5 Φεβρ. 1992 (ΦΕΚ Α΄ 15) Διευκόλυνση της ασκήσεως του δικαιώματος εγκαταστάσεως και της ελεύθερης παροχής υπηρεσιών. Έχοντας υπόψη: 1.Τις διατάξεις του άρθρ. 3 (όπως αντικαταστάθηκε από το άρθρ. 65 του Νόμ. 1892/1990 «Για τον εκσυγχρονισμό και την ανάπτυξη και άλλες διατάξεις» (Α΄ 101) και του άρθρ. 4 (όπως αντικαταστάθηκε από το άρθρ. 6 παρ. 4 του Νόμ. 1440/1984 (Α΄ 70) και τροποποιήθηκε από το άρθρ. 7 του Νόμ. 1775/1988 (Α΄ 101) του Νόμ. 1338/1983 «εφαρμογή του κοινοτικού δικαίου» (Α΄ 34). 2.Τις διατάξεις του άρθρ. 24 παρ. 5 του Νόμ. 1558/1985 «Κυβέρνηση και Κυβερνητικά Όργανα». 3.Τις διατάξεις του Π.Δ. 394/1991 «Οργανισμός του Υπουργείου Εθνικής Οικονομίας» (Α΄ 141). 4.Την 589/1991 γνωμοδότηση του Συμβουλίου της Επικρατείας μετά από πρόταση των Υπουργών Προεδρίας της Κυβέρνησης, Εθνικής Οικονομίας, και Οικονομικών, αποφασίζουμε: Σκοπός Άρθρ.1.-Σκοπός της εκδόσεως του παρόντος είναι η λήψη μέτρων για τη διευκόλυνση της ασκήσεως του δικαιώματος εγκαταστάσεως και της ελεύθερης παροχής υπηρεσιών Ελλήνων υπηκόων και υπηκόων των λοιπών κρατών μελών των Ευρωπαϊκών Κοινοτήτων, οι οποίοι πρόκειται να ασκήσουν δραστηριότητα στην Ελλάδα ή σε άλλο κράτος μέλος των Ευρωπαϊκών Κοινοτήτων (ΕΚ), σε συμμόρφωση προς τις διατάξεις των άρθρ. 48, 52 και 59 της Συνθήκης ΕΟΚ της Ρώμης. Ορισμός αρμόδιας αρχής. Άρθρ. 2.-Όταν σε άλλο κράτος μέλος η ανάληψη ή η άσκηση από Έλληνα υπήκοο μιας συγκεκριμένης μη μισθωτής, επαγγελματικής, εμπορικής, οικονομικής ή άλλης δραστηριότητας εξαρτάται είτε από την κατοχή γενικών εμπορικών ή επαγγελματικών γνώσεων είτε από την πραγματική άσκηση της δραστηριότητας αυτής, η σχετική περί αυτών βεβαίωση χορηγείται από τη Διεύθυνση Σχέσεων με τις Ευρωπαϊκές Κοινότητες του Υπουργείου Εθνικής Οικονομίας. Προϋποθέσεις χορηγήσεως βεβαιώσεως Άρθρ.3.-1.Για την έκδοση βεβαιώσεως ασκήσεως δραστηριότητας υπό την ιδιότητα ανεξαρτήτου επαγγελματία απαιτείται ένα τουλάχιστον από τα κατωτέρω δικαιολογητικά: α)Βεβαίωση ενάρξεως επαγγέλματος της οικείας οικονομικής εφορίας, β)πιστοποιητικό του οικείου  επαγγελματικού επιμελητηρίου, γ)άδεια ασκήσεως επαγγέλματος ή άδεια εγκαταστάσεως εργαστηρίου εκδοθείσα παρά αρμοδίας αρχής, δ)ένορκη βεβαίωση του αιτούντος ενώπιον του κατά τόπον αρμοδίου Ειρηνοδίκη ή Συμβολαιογράφου. 2.Για την έκδοση της παραπάνω βεβαιώσεως εφ’ όσον ο δικαιούχος επικαλείται και προηγούμενη σχετική εκπαίδευση, απαιτείται επί πλέον των ανωτέρω πιστοποιητικό αναγνωρισμένης από το Κράτος σχολής. 3.Εφ’ όσον για την έκδοση της ανωτέρω βεβαιώσεως ο δικαιούχος επικαλείται επαγγελματική εμπειρία την οποία απέκτησε κατά την άσκηση μισθωτής, δραστηριότητας (σχέση εξαρτημένης εργασίας), απαιτείται βεβαίωση του εργοδότη στον οποίο παρείχε υπηρεσίες και σχετική βεβαίωση ασφαλιστικού οργανισμού και/η ένορκη βεβαίωση ενώπιον του κατά τόπον αρμοδίου Ειρηνοδίκη ή Συμβολαιογράφου. Αναγνώριση επαγγελματικής εμπειρίας Άρθρ.4.-1.Εφ’ όσον η ανάληψη, μιας δραστηριότητας στην Ελλάδα εξαρτάται από την προηγούμενη ανεξαρτήτως χρονικής διάρκειας, άσκηση της δραστηριότητας αυτής, αναγνωρίζεται ως προϋπηρεσία ή ασκηθείσα αντίστοιχη δραστηριότητα σε άλλο κράτος μέλος των Ε.Κ. 2.Η κατά περίπτωση αρμόδια για την έκδοση αδειών ασκήσεως επαγγέλματος αρχή, υποχρεούται να δέχεται πιστοποιητικά επαγγελματικής εμπειρίας που εκδίδονται από τις αρμόδιες αρχές των λοιπών κρατών μελών των Ε.Κ., εφ’ όσον αυτά υποβάλλονται σε επίσημη μετάφραση στην ελληνική γλώσσα και έχουν εκδοθεί εντός του τελευταίου τριμήνου. Άρθρ.5.-Η ισχύς του παρόντος αρχίζει από τη δημοσίευσή του στην Εφημερίδα της Κυβερνήσεως. 